CELEX: 32011D0004(01)
Language: ro
Date: 2011-03-31 00:00:00
Title: 2011/227/UE: Decizia Băncii Centrale Europene din 31 martie 2011 privind măsurile cu caracter temporar referitoare la eligibilitatea titlurilor de creanță tranzacționabile emise sau garantate de guvernul irlandez (BCE/2011/4)

8.4.2011   
            
            
               RO
            
            
               Jurnalul Oficial al Uniunii Europene
            
            
               L 94/33
            
         DECIZIA BĂNCII CENTRALE EUROPENE
   din 31 martie 2011
   privind măsurile cu caracter temporar referitoare la eligibilitatea titlurilor de creanță tranzacționabile emise sau garantate de guvernul irlandez
   (BCE/2011/4)
   (2011/227/UE)
   CONSILIUL GUVERNATORILOR BĂNCII CENTRALE EUROPENE,
   având în vedere Tratatul privind funcționarea Uniunii Europene, în special articolul 127 alineatul (2) prima liniuță,
   având în vedere Statutul Sistemului European al Băncilor Centrale și al Băncii Centrale Europene (denumit în continuare „Statutul SEBC”), în special articolul 12.1 și articolul 34.1 a doua liniuță, coroborate cu articolul 3.1 prima liniuță și cu articolul 18.2,
   întrucât:
   
               (1)
            
            
               În temeiul articolului 18.1 din Statutul SEBC, Banca Centrală Europeană (BCE) și băncile centrale naționale ale statelor membre a căror monedă este euro pot desfășura operațiuni de creditare cu instituțiile de credit și cu alți participanți pe piață, pe baza unor garanții corespunzătoare. Criteriile în temeiul cărora este stabilită eligibilitatea garanțiilor pentru operațiunile de politică monetară din Eurosistem sunt prevăzute în anexa I la Orientarea BCE/2000/7 din 31 august 2000 privind instrumentele și procedurile de politică monetară ale Eurosistemului (1) (denumită în continuare „documentația generală”).
            
         
               (2)
            
            
               În temeiul secțiunii 1.6 din documentația generală, Consiliul guvernatorilor BCE poate schimba, în orice moment, instrumentele, condițiile, criteriile și procedurile de executare a operațiunilor de politică monetară din Eurosistem. În temeiul secțiunii 6.3.1 din documentația generală, Eurosistemul își rezervă dreptul de a stabili dacă o emisiune, un emitent, un debitor sau un garant îndeplinește cerințele sale cu privire la atingerea standardelor înalte de creditare, pe baza oricăror informații pe care le consideră relevante.
            
         
               (3)
            
            
               Există circumstanțe excepționale care primează pe piața financiară, generate de poziția fiscală a guvernului irlandez în contextul unui plan de ajustare susținut de statele membre din zona euro și Fondul Monetar Internațional. Totodată, există o perturbare a evaluării normale de către piețe a titlurilor de valoare emise de guvernul irlandez cu efecte negative asupra stabilității sistemului financiar. Această situație excepțională impune o ajustare promptă și temporară a cadrului politicii monetare a Eurosistemului.
            
         
               (4)
            
            
               Consiliul guvernatorilor a analizat faptul că guvernul irlandez a aprobat un program de ajustare economică și financiară pe care l-a negociat cu Comisia Europeană, BCE și Fondul Monetar Internațional, precum și angajamentul profund al guvernului irlandez de a pune pe deplin în aplicare acest program. De asemenea, Consiliul guvernatorilor a analizat și aprobat modul în care programul a fost pus în aplicare de guvernul irlandez până acum. Totodată, Consiliul guvernatorilor a analizat, din perspectiva gestionării riscului de credit din Eurosistem, efectele unui asemenea program asupra titlurilor de valoare emise de guvernul irlandez. Consiliul guvernatorilor apreciază că acest program este adecvat, astfel încât, din perspectiva gestionării riscului de credit, titlurile de creanță tranzacționabile emise sau garantate de guvernul irlandez păstrează un standard de calitate suficient pentru păstrarea eligibilității ca garanție pentru operațiunile de politică monetară din Eurosistem, separat de orice evaluare externă a creditului. Aceste evaluări pozitive constituie temeiul acestei măsuri excepționale și temporare de suspendare menite să contribuie la funcționarea eficientă a instituțiilor financiare și, pe această cale, la stabilitatea sistemului financiar în ansamblu și la protejarea clienților instituțiilor respective. Cu toate acestea, BCE ar trebui să monitorizeze cu atenție angajamentul profund și pe termen lung al guvernului irlandez de a pune pe deplin în aplicare programul de ajustare economică și financiară care stă la baza acestor măsuri.
            
         
               (5)
            
            
               Această decizie va fi aplicată temporar, până când Consiliul guvernatorilor va aprecia că stabilitatea sistemului financiar permite aplicarea normală a mecanismului prevăzut de Eurosistem pentru operațiunile de politică monetară,
            
         ADOPTĂ PREZENTA DECIZIE:
   Articolul 1
   Suspendarea anumitor dispoziții din documentația generală
   (1)   În conformitate cu articolele 2 și 3, se suspendă cerințele minime prevăzute de Eurosistem în ceea ce privește pragurile de calitate a creditelor, astfel cum sunt prevăzute de normele privind mecanismul Eurosistemului de evaluare a creditelor pentru activele tranzacționabile din secțiunea 6.3.2 din documentația generală.
   (2)   În cazul oricărei discrepanțe între prezenta decizie și documentația generală, prevalează prezenta decizie.
   Articolul 2
   Eligibilitatea continuă ca garanție a titlurilor de creanță tranzacționabile emise de guvernul irlandez
   Pragul prevăzut de Eurosistem cu privire la calitatea creditelor nu este aplicabil în cazul titlurilor de creanță tranzacționabile emise de către guvernul irlandez. Astfel de active constituie garanții eligibile în sensul operațiunilor de politică monetară din Eurosistem, indiferent de ratingul lor extern al creditelor.
   Articolul 3
   Eligibilitatea continuă ca garanție a titlurilor de creanță tranzacționabile garantate de către guvernul irlandez
   Pragul prevăzut de Eurosistem cu privire la calitatea creditelor nu este aplicabil în cazul titlurilor de creanță tranzacționabile emise de entități cu sediul în Irlanda și garantate în totalitate de către guvernul irlandez. O garanție funizată de guvernul irlandez va continua să facă obiectul cerințelor prevăzute în secțiunile 6.3.2 din documentația generală. Astfel de active constituie garanții eligibile în sensul operațiunilor de politică monetară din Eurosistem, indiferent de ratingul lor extern al creditelor.
   Articolul 4
   Intrarea în vigoare
   Prezenta decizie intră în vigoare la 1 aprilie 2011.
   
      Adoptată la Frankfurt pe Main, 31 martie 2011.
      
         
            Președintele BCE
         
         Jean-Claude TRICHET
      
   
   
      (1)  JO L 310, 11.12.2000, p. 1.